RO Jurnalul Oficial al Uniunii Europene C 22/52

Publicarea unei cereri de modificare în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și denumirilor de origine ale produselor agricole și alimentare

2010/C 22/12

Prezenta publicare conferă dreptul de opoziție la cererea de modificare, în temeiul articolului 7 din Regulamentul (CE) nr. 510/2006 al Consiliului. Declarațiile de opoziție trebuie să parvină Comisiei în termen de șase luni de la data prezentei publicări.

FIȘĂ REZUMAT

REGULAMENTUL (CE) NR. 510/2006 AL CONSILIULUI

„ASPARAGO DI BADOERE”

CE NR.: IT-PGI-0005-0495-21.09.2005

DOP ( ) IGP ( X )

Această fișă-rezumat prezintă, cu titlu informativ, principalele elemente ale caietului de sarcini al produsului.

1. Autoritatea competentă din statul membru:

Denumire: Ministero delle Politiche Agricole e Forestali

Adresă:

Via XX Settembre 20 00187 Roma RM ITALIA

Telefon +39 0646655202

Fax +39 0646655306

E-mail: saco7@politicheagricole.it

2. Grup:

Denumire: Consorzio dell'Asparago di Badoere

Adresă:

c/o Municipio di Morgano Piazza Indipendenza 2 31050 Badoere di Morgano TV ITALIA

Telefon +39 0499350001

Fax +39 0499350001

E-mail: —

Componență: Producători/prelucrători ( X ) Alte categorii ( )

3. Tip de produs:

Clasa 1.6.: Fructe, legume și cereale, proaspete sau prelucrate.

4. Caiet de sarcini:

[rezumatul cerințelor prevăzute la articolul 4 alineatul (2) din Regulamentul (CE) nr. 510/2006]

4.1. Denumire:

„Asparago di Badoere”

4.2. Descriere:

„Asparago di Badoere” trebuie să fie format din muguri ai plantelor din familia Liliaceelor – genul Asparagus – specia Officinalis, soiurile „Dariana”, „Thielim”, „Zeno”, „Avalim” și „Grolim” pentru tipul „alb” și soiurile „Eros”, „Thielim”, „Grolim”, „Dariana” și „Avalim” pentru tipul „verde”.

La momentul introducerii pe piață, „Asparago di Badoere” IGP aparținând ambelor tipuri trebuie să fie: întreg, sănătos, fără daune provocate de o spălare necorespunzătoare, curat, proaspăt ca aspect și culoare, fără paraziți, fără daune provocate de paraziți, fără deformări, cu o umiditate externă normală, fără mirosuri și/sau arome străine, crocant, plin în interior și nedecojit. Tăietura de la bază trebuie să fie curată și perpendiculară pe axa longitudinală. În special, „Asparago di Badoere” IGP alb din categoria Extra are un mugure drept, cu vârf bine închis; culoarea este albă, cu posibile nuanțe rozii căpătate după etapa de ambalare; gustul este dulce. Produsul nu este acru, nu este sărat, este delicat, lipsit de fibre, cu o ușoară aromă de legume proaspete și spic de grâu copt, cu tendințe amare abia perceptibile; diametrul este cuprins între 12 și 20 mm, cu o diferență maximă de 6 mm între cel mai mare mugur și cel mai mic mugur din aceeași legătură sau același ambalaj; lungimea este cuprinsă între 14 și 22 cm, cu o diferență maximă de 1 cm între mugurele cel mai scurt și cel mai lung din aceeași legătură sau același ambalaj. În comparație cu cel din categoria Extra, „Asparago di Badoere” IGP alb din categoria I prezintă aceleași caracteristici de formă, culoare, gust și lungime, cu excepția diametrului, care variază între 10 și 22 mm, cu o diferență maximă de 8 mm între mugurele cel mai mare și cel mai mic din aceeași legătură sau același ambalaj. „Asparago di Badoere” IGP verde din categoria Extra are o formă dreaptă a mugurelui cu o posibilă înclinare ușoară a vârfului, care este bine închis; culoarea vârfului este un verde intens și viu, cu posibile nuanțe violete, iar culoarea părții de la bază (care nu depășește 5 % din mugur) este verde cu nuanțe de violet până la alb; gustul este dulce și pronunțat. Produsul nu este acru, nu este sărat, este delicat, nu este fibros și are o aromă de fructe și erbacee persistentă; diametrul variază între 12 și 20 mm, cu o diferență maximă de 6 mm între mugurele cel mai mare și cel mai mic din aceeași legătură; lungimea variază între 18 și 27 cm, cu o diferență maximă de 1 cm între mugurele cel mai scurt și cel mai lung din aceeași legătură. În comparație cu cel din categoria Extra, „Asparago di Badoere” IGP verde din categoria I prezintă aceleași caracteristici de formă, culoare, gust, cu excepția diametrului, care variază între 8 și 22 mm, cu o diferență maximă de 8 mm între mugurele cel mai mare și cel mai mic din aceeași legătură și cu excepția lungimii, care variază între 16 și 27 cm, cu o diferență maximă de 1 cm între mugurele cel mai scurt și cel mai lung din aceeași legătură.

În ceea ce privește caracteristicile categoriilor prezentate mai sus, trebuie să fie acceptate toleranțe de până la maximum 3 % pentru fiecare tip.

4.3. Aria geografică:

Aria de producție a „Asparago di Badoere” IGP cuprinde comunele Piombino Dese și Trebaseleghe din Provincia Padova, Casale sul Sile, Casier, Istrana, Mogliano Veneto, Morgano, Paese, Preganziol, Quinto di Treviso, Resana, Treviso, Vedelago și Zero Branco din Provincia Treviso și Scorzè din Provincia Veneția. În interiorul acestei arii geografice, producția „Asparago di Badoere” IGP poate fi realizată exclusiv pe terenurile care îndeplinesc condițiile menționate la punctul 4.6.

4.4. Dovada originii:

Fiecare etapă a procesului de producție este monitorizată, pentru fiecare dintre acestea înregistrându-se intrările (produsele care intră) și ieșirile (produsele care ies). Trasabilitatea produsului (de la un capăt la altul al lanțului de producție) este garantată, de asemenea, și prin înscrierea în registre specifice, administrate de organismul de control, a parcelelor cadastrale pe care se face cultivarea, a producătorilor și a ambalatorilor, precum și prin comunicarea către organismul de control a cantităților produse. Toate persoanele fizice și juridice înscrise în aceste registre vor fi supuse controlului efectuat de organismul de control, în conformitate cu prevederile planului de control respectiv.

4.5. Metoda de obținere:

Cultivarea tuturor tipurilor de „Asparago di Badoere” va putea fi realizată în seră sau în câmp deschis. Plantarea „piciorușelor” trebuie să aibă loc în perioada cuprinsă între 1 februarie și 30 iunie, cu o densitate maximă de plantare de 22 000 răsaduri-piciorușe/hectar. În orice caz, cultura nu va putea fi realizată de două ori consecutiv și nu poate urma altor culturi de liliacee timp de minimum 36 luni; mai mult, este interzisă cultivarea sparanghelului timp de minimum 12 luni după culturi de cartofi, morcovi, sfeclă și leguminoase.

Pot fi realizate anual intervenții de fertilizare a pământului, atât organică cât și chimică. Astfel de intervenții vor include cel puțin o fertilizare organică. În orice caz, fertilizările chimice nu pot depăși următoarele cantități:

— azot (N) 150 kg/ha;

— fosfor (P2O5) 100 kg/ha;

— potasiu (K2O) 200 kg/ha.

Cultura trebuie menținută în perfectă stare de eficiență prin intermediul unei activități regulate de control al organismelor dăunătoare care va putea fi realizată fie prin mijloace mecanice, fie prin intervenții chimice.

Începând cu data plantării și timp de cel puțin 18 luni, mai exact în așa numita fază de întărire, pentru a asigura dezvoltarea sănătoasă a plantei este interzisă recoltarea oricărui tip de mugur.

În cazul tipului Alb, este obligatorie realizarea grăpatului și acoperirea plantelor cu o folie de polietilenă neagră cu o grosime minimă de 0,10 mm sau cu un alt material corespunzător cu scopul de a inhiba procesul normal de fotosinteză.

Recoltarea „Asparago di Badoere” va trebui să aibă loc – după încheierea fazei de întărire – între 1 februarie și 31 mai în fiecare an.

Cantitatea maximă/hectar după curățare nu poate depăși 7 000 kg.

Cultivarea și ambalarea produsului „Asparago di Badoere” trebuie realizate în zona delimitată la punctul 4.3 pentru a nu altera calitatea produsului și pentru a garanta trasabilitatea și controlul.

4.6. Legătură:

Cele două tipuri de sparanghel care poartă denumirea de „Asparago di Badoere” sunt caracterizate de o dezvoltare rapidă, asigurându-se astfel obținerea unor muguri care, din punct de vedere fizic, nu sunt prea fibroși și au o culoare deosebit de vie, iar din punct de vedere organoleptic dobândesc caracteristicile distinctive descrise la punctul 4.2.

Îmbinarea condițiilor pedologice și climatice ale ariei de producție, prezentate în cele ce urmează, constituie un element indispensabil pentru garantarea calității și a originalității produsului „Asparago di Badoere”, dat fiind că își aduc contribuția la definirea aspectelor fizice și organoleptice tipice ale acestuia.

Aria de producție a „Asparago di Badoere” este caracterizată de o temperatură medie ponderată de cca. 15 °C, cu variații care pot depăși, în cursul anului, 30 °C. Volumul mediu al precipitațiilor anuale este de aproximativ 900 mm. În mod normal, zilele ploioase sunt concentrate în perioada de primăvară și toamnă. Aceste condiții exclud necesitatea intervențiilor de irigare în perioada de recoltare a mugurilor, evitând astfel orice fel de stres hidric al plantelor și garantând astfel sparanghelului de Badoere o calitate optimă. Mai mult, zona este caracterizată de prezența râurilor cu curs lent care, după un parcurs subteran, reapar la suprafață, precum râurile Sile, Zero, Dese și afluenții lor, care fac ca terenurile să fie fertile și productive. Acest lucru garantează vigoarea optimă a plantelor fără nevoia de a interveni prin fertilizări, altele decât cele menționate la punctul 4.5. Mai mult, concentrația scăzută de azot permite obținerea de muguri întregi, fără crăpături sau fisuri evidente. Aria de producție este caracterizată de terenuri necompacte. Cultivarea „Asparago di Badoere” este posibilă numai pe terenuri adânci cu o textură de la moderat grosieră la medie, puțin calcaroase la suprafață, cu o reacție a solului de la subalcalină la neutră și drenaj de la bun la mediu, cu posibilă acumulare de carbonat de calciu în profunzime (caranto).

În regiunea Veneto, cultivarea sparanghelului are o lungă tradiție: originea acestui produs pare să dateze de pe timpul cuceririi romane a acestor tărâmuri.

Din punct de vedere documentar, sunt nenumărate sursele care menționează „Asparago di Badoere”, cu tipurile alb și verde, ca fiind unul dintre produsele locale cele mai apreciate din regiunea Veneto. Trebuie de asemenea menționat faptul că importanța zonei Badoere în producția de sparanghel, la nivel de provincie, a determinat administrația comunală din Morgano să organizeze încă din anul 1968 „Prima expoziție provincială a sparanghelului”, tradiție care continuă și astăzi. Cultivarea sparanghelului este o activitate puternic legată de cultura locuitorilor acestei zone de producție în care tehnicile de cultivare au fost transmise din generație în generație. Îmbinarea deosebită a factorilor de producție, precum dexteritatea manuală și măiestria, cu factorii climatici ai zonei delimitate permite acestui tip de producție să se diferențieze decisiv de întregul sector economic de referință. Ampla răspândire și notorietatea produsului, datorate diverselor inițiative de promovare, demonstrează deosebitul renumele al „Asparago di Badoere”.

4.7. Organism de control:

Structura de control îndeplinește condițiile stabilite de standardul EN 45011.

Nume: CSQA Certificazioni srl

Adresă:

Via S. Gaetano 74 36016 Thiene VI ITALIA

Telefon +39 0445366094

Fax +39 0445382672

E-mail: —

4.8. Etichetare:

Sparanghelul care poartă denumirea de „Asparago di Badoere” IGP trebuie să fie ambalat în buchete foarte bine legate cu rafie sau în ambalaje pentru uz alimentar. Conținutul fiecărui ambalaj trebuie să fie omogen și trebuie să cuprindă numai sparanghel de același tip, categorie și dimensiuni.

Pe legături și pe ambalaje trebuie aplicată o etichetă pe care să figureze cu litere de tipar de aceleași dimensiuni cuvintele „Asparago di Badoere” IGP, cu specificația referitoare la tipul produsului ambalat (verde sau alb), numele sau denumirea comercială și adresa producătorului și ambalatorului; categoria comercială (Extra sau I), dimensiunile și tot ceea ce prevede legislația în vigoare.

Mai mult, fiecare legătură sau ambalaj trebuie să poarte sigiliul de garanție, astfel încât deschiderea legăturii sau ambalajului să implice ruperea acestui sigiliu, care poartă logoul IGP „Asparago di Badoere” și orice altă indicație prevăzută de legislația în vigoare.

Logoul de identificare al IGP „Asparago di Badoere” este format dintr-un pătrat cu colțuri rotunjite, care cuprinde în interior o reprezentare grafică împărțită în două planuri. În prim-plan este prezentat produsul cu stilizarea grafică a 5 sparangheli strânși într-o legătură, iar fundalul este un desen grafic care reprezintă un detaliu al construcției arhitecturale a porticului din piața satului. O linie ondulată, ca cea a unui val, desparte cele două planuri, iar în partea dreaptă jos sunt scrise cuvintele „Asparago di Badoere” pe două rânduri.